ঘটনাৰ বিৱৰণী অনুসৰি, বুধবাৰে সন্ধিয়া প্ৰায় ৬ মান বজাত বিশ্বনাথ চাৰিআলিৰ পৰা বাতৰি সংগ্ৰহ কৰি বৰগাং দিশে গৈ আছিল ETV Bharat Assam ৰ বিশ্বনাথৰ পৰা সাংবাদিক হিচাপে কৰ্মৰত শ্ৰীমন্ত দাস (Attacked on ETV Bharat Journalist) । বৰগাং দিশে গৈ থকা সময়তে বিহালী সমষ্টিৰ জিনজিয়া আৰক্ষী থানাৰ অন্তৰ্গত বাঘমাৰীৰ ১৫ নং ৰাষ্ট্ৰীয় ঘাইপথত দুৰ্বৃত্তই সাংবাদিক শ্ৰীমন্ত দাসক আক্ৰমণ কৰে ।
জানিব পৰা মতে, বাঘমাৰী মহম্মদ হাকিমুদ্দিন আলি নামৰ লোকজনে আন্ধাৰৰ সুযোগ লৈ সাংবাদিক শ্ৰীমন্ত দাসৰ বাহনখন আগচি ধৰি চোকা অস্ত্ৰৰে বাহনখনত আক্ৰমণ কৰে । লগতে শ্ৰীমন্ত দাসক ভৱিষ্যতে বাঘমাৰী অঞ্চলত বা-বাতৰি সংগ্ৰহ কৰা দেখা পালে গুলিয়াই হত্যা কৰাৰো ভাবুকি প্ৰদান কৰে বুলি জানিবলৈ দিয়ে সাংবাদিকগৰাকীয়ে ।
এগৰাকী সাংবাদিকক কৰা আক্ৰমণৰ এই ঘটনাক তীব্ৰ গৰিহণা দিয়ে স্থানীয় ৰাইজে । সাংবাদিকগৰাকীক আক্ৰমণ কৰা কৰা আক্ৰমণকাৰীৰ বিৰুদ্ধে কঠোৰ ব্যৱস্থা গ্ৰহণ কৰিবলৈ বাঘমাৰী ব্ৰহ্মপুত্ৰ চাপৰি সমবায় সমিতিয়ে জিনজিয়া আৰক্ষীক অৱগত কৰাৰ লগতে অভিযুক্ত হাকিমুদ্দিনৰ বিৰুদ্ধে কঠোৰ ব্যৱস্থা ল'বলৈ দাবী উত্থাপন কৰে ।
